《七月乙丑作记梦诗初不敢示人而私有传去者德升尚书遽先枉和索元篇》
宋代·綦崇礼

清梦分明到玉堂，紫衣催引对龙章。似令裁诏移时罢，尚想挥毫半夜忙。

千里力疲心已息，十年境熟念难忘。此生未有酬恩日，坐撚衰髯祗自伤。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。